Kirsten Brosbøl (S), 2006-04-06:
I Socialdemokratiet er vi meget tilfredse med, at vi nu får en barseludligningsordning for resten af arbejdsmarkedet.
Det er jo sådan, at vi i en periode har overladt spørgsmålet til arbejdsmarkedets parter, som også har taget opgaven meget alvorligt og faktisk har sikret, at vi på en meget stor del af arbejdsmarkedet nu har decentrale barseludligningsordninger, som arbejdsmarkedets parter har indgået aftale om.
Det har efterladt en gruppe, som vi nu med det her forslag får sikret også vil være omfattet af en barseludligningsordning fremover.
Det er vi overordentlig tilfredse med, for vi er ikke 5 minutter i tvivl om, at det vil løse en del af det problem, som kvinder i den såkaldt fødedygtige alder har med at komme ind på arbejdsmarkedet.
Det vil betyde, at virksomhederne ikke længere vil have et økonomisk incitament til at fravælge kvinder i den fødedygtige alder frem for mænd, fordi der er risiko for, at de vil gå på barsel og dermed også pålægge virksomheden en ekstraudgift.
Det er vi meget tilfredse med.
Vi har hele vejen igennem ønsket, at vi også i forbindelse med denne her barseludligningsordning får taget hul på spørgsmålet om at sikre de selvstændige på barselområdet.
Venstres ordfører sagde tidligere, at der jo ikke er noget bevis for, at det præcis er den manglende barseludligning, der gør, at der ikke er flere kvindelige iværksættere.
Men Venstre kunne måske også stille sig selv det spørgsmål, om det, at der nu er de her kun 1.000 kvindelige iværksættere, som ville få gavn af en udligningsordning, også kunne have noget at gøre med, at der ikke er en løsning på det her problem.
Det er vi fuldstændig overbeviste om i Socialdemokratiet, og det er der rigtig mange i samfundet der også er overbeviste om.
Så vi synes, det er en overordentlig vigtig opgave, hvis vi mener det alvorligt, og det gør vi i Socialdemokratiet, at vi gerne vil have flere kvindelige iværksættere – vel at mærke i alle aldersgrupper.
For hvis vi ikke har en ordentlig barseludligning, så er der altså en risiko for, at vi ender med at få iværksættere, der ligner hinanden meget, og som i hvert fald udelukker en gruppe af unge kvinder.
Det synes vi er meget, meget uheldigt, især når vi snakker så meget om, at vi skal leve af at være kreative i Danmark, at vi skal leve af innovation, af at finde på nye ideer og sætte virksomheder i søen.
Det synes vi er overordentlig vigtigt at vi sikrer i denne her tid.
Det, vi har fået ud af debatten i dag, er jo, at vi har fået helt fuldstændig klarhed over, at Venstre i hvert fald, som jo er det eneste parti fra regeringen, der har valgt at tage ordet indtil videre, ikke er interesseret i en reel udligningsordning for de selvstændige.
Der er også flere af de tidligere spørgere, der har været inde på, at en udligningsordning jo netop går ud på at være en solidarisk udligning.
Derfor er hele princippet i en barseludligningsordning, at der altså er nogle, der kommer til at betale for dem, som får gavn af ordningen.
Så det er sådan set hele det grundliggende princip i en barseludligningsordning.
Det, vi så har kunnet se i dag, er, at det, Venstre ønsker, er, at det er en frivillig forsikringsordning, som altså ikke har noget med en solidarisk barseludligningsordning at gøre.
At man så heller ikke har kunnet tage sig sammen til at få lavet et ordentligt forslag i forbindelse med udarbejdelsen af den her lov, kan vi kun beklage, og vi synes, det er dybt besynderligt, at man ikke i det lovforberedende arbejde har taget det her spørgsmål op og gjort det til en del af spørgsmålet om en barseludligningsordning.
Vi synes, det er meget besynderligt, at man mener, at man godt kan have en solidarisk udligningsordning blandt lønmodtagerne, men at man ikke kan have det blandt de selvstændigt erhvervsdrivende.
Vi ser selvfølgelig meget frem til, at vi fortsat kan tage den her diskussion, for vi har jo også fået skrevet ind i den her lov, at den skal revideres.
Og vi har fået skrevet ind i den her lov, at vi skal drøfte den en gang om året.
Det synes vi fra Socialdemokraternes side er rigtig positivt, og vi vil, kan jeg forsikre om, vende tilbage til det her spørgsmål om de selvstændige, hver gang vi skal diskutere det her, indtil vi finder en ordentlig løsning på det problem.
Jeg skal understrege igen: Vi er meget kede af, at det ikke er blevet en del af det her lovarbejde, at vi har fået de selvstændige med.
Vi støtter det ændringsforslag, der er stillet fra Det Radikale Venstres side.
Vi synes, at det vil være en god løsning at få de selvstændige ind i den obligatoriske ordning fra starten, for fra vores side er der ikke nogen tvivl om, at en obligatorisk ordning er den eneste solidariske løsning på det her problem, og det er nødvendigt, at vi får en udligning i ordets reelle forstand, nemlig en udligning, der sikrer, at de steder, som har mange mænd, betaler til, hvor der er mange kvinder, som går på barsel.